**Povjerenstvo za zaštitu prava pacijenata u Varaždinskoj županiji**

Povjerenstvo za zaštitu prava pacijenata u Varaždinskoj županiji (u daljnjem tekstu: Povjerenstvo) je radno tijelo Županijske skupštine, osnovano njenom Odlukom od 4. listopada 2018. godine (Službeni vjesnik Varaždinske županije br. 70/18), a temeljem odredbi Zakona o zaštiti prava pacijenata (Narodne novine br. 169/04 i 37/08).

Povjerenstvo ima pet članova, koji su temeljem javnog poziva imenovani Rješenjem Županijske skupštine (Službeni vjesnik Varaždinske županije br. 70/18) iz redova pacijenata, nevladinih udruga i stručnjaka na području zaštite prava pacijenata.

Rad Povjerenstva temelji se na prioritetnim ciljevima i područjima djelovanja koje je Povjerenstvo utvrdilo na početku svojeg mandata, a koji su određeni prema promicanju prava pacijenata, stvaranju pretpostavki za unapređenje zaštite prava pacijenata, pružanju informacija i savjetovanju o pravima pacijenata.

Povjerenstvo obavlja sljedeće poslove i zadaće:

* prati primjenu propisa na području Županije koji se odnose na zaštitu prava i interesa pacijenata,
* prati povrede pojedinačnih prava pacijenata na području Županije,
* predlaže poduzimanje mjera za zaštitu i promicanje prava pacijenata na području Županije,
* bez odgađanja obavještava Povjerenstvo za zaštitu i promicanje prava pacijenata ministarstva nadležnog za zdravstvo o slučajevima težih povreda prava pacijenata koji mogu ugroziti život ili zdravlje pacijenata,
* podnosi Županijskoj skupštini i ministarstvu nadležnom za zdravstvo godišnje izvješće o svom radu,
* obavještava javnost o povredama prava pacijenata.

Organizacija i način rada Povjerenstva pobliže je uređena Poslovnikom o radu Povjerenstva za zaštitu prava pacijenata u Varaždinskoj županiji, KLASA: 501-01/18-01/3, URBROJ: 2186/1-08-18-20, donesenim na sjednici, održanoj 28. prosinca 2018. godine.

Informacije o radu Povjerenstva za zaštitu prava pacijenata u Varaždinskoj županiji mogu se dobiti u upravnom odjelu Varaždinske županije u čijoj je nadležnosti zdravstvo, na broj telefona 394-204, a pacijent koji smatra da mu je povrijeđeno pravo utvrđeno Zakonom o zaštiti prava pacijenata ima pravo podnijeti pritužbu Povjerenstvu u pisanom obliku, dostavom na adresu:

**VARAŽDINSKA ŽUPANIJA**

**Povjerenstvo za zaštitu prava pacijenata**

**STANKA VRAZA 4**

**42000 VARAŽDIN**